Document ID: /roh_data/filtered/fineweb-2-filterrobots_roh.jsonl.gz/69237

Lothar Deplazes ei morts
(cp) A Küsnacht/ZH ei Lothar Deplazes (*1939) morts ils 2 da fevrer. El ei carschius si a Sagogn e viveva a Küsnacht sper Turitg. El ha studegiau historia e germanistica e doctorau all’Universitad da Turitg nua ch’el ha luvrau silsuenter en in center da retscherca historica e linguistica per il Tessin ed ei staus docent incaricau.
El ha publicau ediziuns da documents e studis oravontut sur dalla historia medievala dils cantuns Grischun e Tessin ed ediu las Ovras dil liricher e satiricher Gion Cadieli. Dapi 1991 ha el luvrau per il «Cudesch grischun da documents». Sias ovras litteraras cumpeglian treis librets per operas dil cumponist Gion Antoni Derungs e raquens cuorts e poesias ch’el ha translatau per part en tudestg e publicau igl emprem en revistas ed antologias. 2004 ei siu emprem tom da poesias Enzennas dil cunfar cumparius, 2009 siu tom raquens cuorts Termagls dil temps/Zeitspiele e 2013 siu tom poesias Umbrivas muentadas/Bewegte Schatten.